**Iepirkuma komisijas 29.03.2019. sēdē sniegtās atbildes uz ieinteresēto piegādātāju uzdotiem jautājumiem par sarunu procedūras**

**„M109A5Oe platformu III un IV līmeņa uzturēšanas un remonta pakalpojumu un rezerves daļu iegāde” identifikācijas Nr. VAMOIC 2018/211
nolikuma prasībām**

**Jautājums Nr.1:**

Atbilstoši nolikuma apakšpunktam 3.3., “Iepirkuma priekšmeta I un II daļā: Kandidātam uz pieteikuma iesniegšanas dienu vidējais neto apgrozījums iepriekšējo 3 (trīs) finanšu gadu periodā ir vismaz 500 000 (pieci simti tūkstoši) euro”. Informācijas pieprasījuma precizējums attiecībā uz piegādātāju apvienību ir precizēts apakšpunktā 6.3.3., kas nosaka, ka “Nolikuma 3.2. līdz 3.8. punktā norādītie dokumenti iepirkuma priekšmeta I daļā un nolikuma 3.3. un 3.8. punktā norādītie dokumenti iepirkuma priekšmeta II daļā, jāiesniedz par attiecīgo personu, kas sniegs Pakalpojumu/veiks Rezerves dalu piegādi”. Var pieņemt, ka šī kvalifikācijas prasība ir ietverta ar mērķi novērst tādu pretendentu pieteikšanos, kuru rīcībā nav pietiekamu resursu pakalpojuma realizēšanai. Vienlaicīgi jānorāda, ka esošajā redakcijā šī prasība rada risku, kā rezultātā netiek pieņemti uzņēmumu apvienības piedāvājumi, kas apvienībā ir iekļāvuši nelielus, nesen izveidotus vai tādus uzņēmumus, kuru neto apgrozījums ir bijis zem noteiktā sliekšņa.

Lai novērstu augstākminēto risku, lūdzu veikt precizējumu nolikumā, piemēram, norādot, ka 3.3. apakšpunkta prasība uzņēmumu apvienībai ir attiecināma uz vismaz vienu no uzņēmumu apvienībā iekļautajām personām.

**Atbilde:**

Iepirkuma komisija skaidro, ka piegādātāju apvienības gadījumā, kandidāts, lai apliecinātu atbilstību nolikuma 3.3.apakšpunkta prasībām, var summēt visu piegādātāju apvienības dalībnieku vidējo neto apgrozījumu iepriekšējo 3 (trīs) finanšu gadu periodā.

Iepirkuma komisija vērš uzmanību, ka gadījumā, ja tiek summēts visu piegādātāju apvienības dalībnieku vidējais neto apgrozījums, visiem piegādātāju apvienības dalībniekiem reāli ir jābūt iesaistītiem līguma izpildē, norādot katras personas atbildības un iesaistes apjomu, saskaņā ar Augstākās tiesas Administratīvo lietu departamenta 2014.gada 9.maija spriedumu lietā Nr.SKA-287/2014  *brīva konkurence un vienlīdzīga un taisnīga pasūtītāja attieksme būtu apdraudēta, ja kāds no pretendentiem, kura saimnieciskais un finansiālais stāvoklis neatbilst nolikumā izvirzītajām prasībām, varētu to maskēt ar deklaratīvām atsaucēm uz citas personas saimniecisko un finansiālo stāvokli, lai gan šīs citas personas finanšu un saimnieciskos resursus nekādi nav paredzēts saistīt ar līguma izpildi un iespējamām pasūtītāja prasībām pret līguma slēdzēju.*

Papildus šādā gadījumā kandidāts pierāda, ka viņa rīcībā būs nepieciešamie resursi, iesniedzot šo uzņēmēju apliecinājumu, nodoma protokolu vai vienošanos par sadarbību konkrētā līguma izpildei.

**Jautājums Nr.2:**

3.5. prasības šajā projekta plānošanas fāzē ir dažādi interpretējamas un to izmantošana kandidātu atlasei būtu nelietderīga. Saskaņā ar nolikuma apakšpunkta 3.5. prasību, “Iepirkuma priekšmeta I daļā: Kandidāta rīcībā ir kvalificēti darbinieki pakalpojuma veikšanai. Jāiesniedz: Apliecinājums par kandidāta darbinieku kvalifikāciju un pieredzi pielikuma Nr.3 formā”. Analizējot nolikuma saturu un plānoto līguma termiņu, var secināt, ka iepirkuma mērķis (pakalpojums) pēc būtības ir izveidot Latvijā šobrīd vēl neesošas M109 remonta un apkopju, kā arī remonta personāla apmācības kompetences sistēmu. Attiecīgi, Latvijas uzņēmumu vai mācību iestāžu rīcībā šobrīd nevar būt kvalificēti M109 pašgājēj haubiču remonta speciālisti vai 1. - 4. remonta līmeņa apmācību instruktori, kuri ir kvalificēti nolikumā noteiktās funkcijas realizēšanai. Turklāt, ja kandidāts var iesniegt apakšpunktos 3.2. un 3.4. pieprasītos apliecinājumus, kā arī iesniedz “Atļaujas/sertifikāta apliecināta kopija, kuru izsnieguši oriģinālie tehnikas ražotāji (OEM) RUAG Holding AG un BAE Systems, kas pierāda, ka kandidāts ir kvalificēts Pakalpojumu veikšanā”, tam vajadzētu kalpot par pietiekamu pamatu secinājumam, ka pretendenta rīcībā ir pietiekami resursi uzdevumu veikšanai. Lietderīga 3.pielikuma aizpildīšana var tikt veikta tehniskā / finanšu risinājuma sastādīšanas laikā, kad būs zināms precīzs iepirkuma saturs.

Lūdzu veikt precizējumus nolikumā, izslēdzot apakšpunkta 3.5. prasību no nolikuma, taču iekļaujot šo prasību tehniskā / finanšu risinājuma saturā.

**Atbilde:**

Iepirkuma komisija, izstrādājot nolikumā noteiktās prasības, lai pārliecinātos par kandidātu spējām izpildīt vispārīgās vienošanās saistības, sadarbībā ar pasūtītāju rūpīgi izvērtēja visus sarunu procedūras nosacījumus, iespējamos riskus un, nosakot kvalifikācijas prasības, ņēma vērā katras prasības nozīmīgumu pasūtītājam, ievērojot iepirkuma apjomu, kā arī Aizsardzības un drošības jomas iepirkumu likuma 15.panta noteikumus attiecībā uz pretendentu profesionālo spēju pārbaudi. Grozījumi sarunu procedūras nolikumā netiks veikti.

**Jautājums Nr.3:**

Lūgums precizēt 3.7. apakšpunktā noteiktās prasības attiecībā uz teritorijas fizisko drošību. Atbilstoši apakšpunktam 3.7., kandidātam ir jāiesniedz apliecinājums, ka “teritorija ir slēgta un apsargāta”. Nolikumā definētās prasība nesniedz pietiekamu skaidrojumu par kritērijiem attiecībā uz teritorijas drošību, kā arī vai šie kritēriji ir piemēroti arī uz I daļā paredzēto pakalpojumu, kas saistīts ar personālsastāva apmācību?

**Atbilde:**

Iepirkuma komisija skaidro, ka, atbilstoši nolikuma apakšpunkta 3.7. prasībai (par “teritorija ir slēgta un apsargāta”), kandidātam attiecībā uz teritorijas drošību, teritorijā jānodrošina nožogojums un teritorijā ir jāparedz fiziskā vai tehniskā apsardze, nepieļaujot nepiederošo personu iekļūšanu teritorijā un kaitējumu vai bojājumu nodarīšanu pasūtītāja īpašumam.

Minēta prasība nav attiecināma uz pakalpojuma I daļā paredzēto personālsastāva apmācību.

**Jautājums Nr.4:**

Ņemot vērā, ka speciālās atļaujas un/vai licences komercdarbībai ar Eiropas Savienības Kopējā militāro preču sarakstā minētajām precēm ir laikietilpīgs process, lūdzam pieņemt arī tādu kandidātu pieteikumus, kuri līdz 09.aprīlim ir iesnieguši AM nepieciešamos dokumentus licences saņemšanai, taču licenci vēl nav saņēmuši.

**Atbilde:**

Iepirkuma komisija norāda, ka šajā kvalifikācijas posmā par atbilstošu tiks uzskatīts arī Aizsardzības ministrijas licencēšanas komisijas izsniegts apliecinājums, ka ir saņemti nepieciešamie dokumenti no komersanta speciālās atļaujas saņemšanai. Taču šādā gadījumā, pirms lēmuma pieņemšanas par vispārīgās vienošanās slēgšanas tiesību piešķiršanu, tiks pārbaudīts, vai pretendents ir saņēmis nepieciešamo speciālo licenci. Gadījumā ja tāda nebūs saņemta, pretendents tiks izslēgts no dalības sarunu procedūrā.

**Jautājums Nr.5:**

Nolikuma 3.3. punktā minēts, ka pretendenta pēdējo trīs gadu vidējam apgrozījumam jābūt vismaz 500 tūkst. EUR. Mūsu uzņēmums dibināts 2017. gada maijā un faktiski sāka darboties 2017. gada jūlijā. Līdz 2018. gada beigām mūsu kopējais apgrozījums sasniedza 913 tūkst. EUR, savukārt uz šo brīdi jau 1 044 tūkst. EUR. Tādējādi vidējais mēneša apgrozījums kopš dibināšanas bijis 47,4 tūkst. EUR, jeb gada griezumā - 569 tūkst. EUR. Papildus mums ir arī meitas uzņēmums [..], kura apgrozījums kopš dibināšanas 2018. gada aprīlī ir sasniedzis 371 tūkst. EUR. Tādējādi kopumā mūsu darbības apjoms atbilst konkursa nolikuma prasībām. Lūdzam apstiprināt, ka iepriekš minētā aprēķinu metodika ir pareiza, proti, uzņēmuma vidējā apgrozījuma aprēķinam tiks ņemts vērā uzņēmuma faktiskais darbības ilgums mēnešos.

**Atbilde:**

Iepirkuma komisija norāda, ka līdz pieteikumu saņemšanai, vērtējumu par atbilstību izvirzītajām kvalifikācijas prasībām nesniedz. Kandidātiem, kuri nostrādājuši īsāku laiku par 3 (trim) gadiem, atbilstība šai prasībai tiek vērtēta, ņemot vērā uzņēmuma faktisko darbības periodu.

Papildus skatīt atbildi uz 1.jautājumu.

**Jautājums Nr.6:**

Konkursa nolikuma 3.6. punktā minēts, ka pretendentam jāsaņem oriģinālo tehnikas ražotāju  RUAG Holding AG un BAE Systems  atļauja/sertifikāts, kas apliecina kandidāta kvalifikāciju pakalpojuma sniegšanai. Esam sazinājušies ar ražotāju BAE Systems, kas norāda, ka sertifikācija var prasīt vairāk laika.

Vai konkursā varēs kvalificēties arī tie pretendenti, kas uz pieteikuma iesniegšanas brīdi pievienos ražotāja izsniegtu apliecinājumu par sertifikācijas procesa uzsākšanu, savukārt pašu sertifikātu iegūs līdz sarunu procedūras procesa noslēgumam?

Vai obligāti nepieciešams iesniegt abu alternatīvo M109 ražotāju sertifikātus, vai arī pietiek ar galvenā ražotāja BAE Systems atļauju/sertifikātu?

**Atbilde:**

Saskaņā ar Konkursa nolikuma 3.6.punktu jāiesniedz ir abu oriģinālo tehnikas ražotāju  RUAG Holding AG un BAE Systems  atļauja/sertifikāts, kas apliecina kandidāta kvalifikāciju pakalpojuma sniegšanai. Iepirkuma komisija norāda, ka šajā kvalifikācijas posmā par atbilstošu tiks uzskatīts arī abu oriģinālo tehnikas ražotāju  RUAG Holding AG un BAE Systems izsniegts apliecinājums par sertifikācijas procesa uzsākšanu. Taču šādā gadījumā, pirms lēmuma pieņemšanas par vispārīgās vienošanās slēgšanas tiesību piešķiršanu, pretendentam būs jāiesniedz abu oriģinālo tehnikas ražotāju  RUAG Holding AG un BAE Systems  atļaujas/sertifikāta apliecināta kopija. Gadījumā ja atļauja/sertifikāts nebūs saņemts, pretendents tiks izslēgts no dalības sarunu procedūrā.